A BIZOTTSÁG HATÁROZATA
(2008. augusztus 4.)
a 2001/109/EK európai parlamenti és tanácsi irányelvnek és a 2002/38/EK határozatnak az egyes gyümölcsfafajok ültetvényeire vonatkozó, tagállamok által elvégzett statisztikai felmérések tekintetében történő módosításáról
(az értesítés a C(2008) 4070. számú dokumentummal történt)
(2008/690/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az egyes gyümölcsfafajok ültetvényei termelési potenciáljának meghatározása céljából a tagállamok által végzendő statisztikai felmérésekről szóló, 2001. december 19-i 2001/109/EK európai parlamenti és tanácsi irányelvre (1) és különösen annak 1. cikke (2) bekezdésének harmadik albekezdésére és 4. cikke (2) bekezdésére,
mivel:
(1)
A tagállamokban felmérendő fajok listáját megállapító 2001/109/EK irányelvet az egyes gyümölcsfafaj-ültetvényekre vonatkozó felmérések felmérési paramétereinek meghatározásáról, valamint adatainak gépi olvasásra alkalmas formába történő átírására vonatkozó kódok és egységes szabályok megállapításáról szóló, 2001. december 27-i 2002/38/EK bizottsági határozat (2) hajtja végre. Ez a határozat megszabja a meghatározandó termőterületek határait, ezek kódjait, valamint felsorolja az érintett gyümölcsfajokat és -fajtákat.
(2)
A 2001/109/EK irányelvet technikai okokból, a melléklet frissítése érdekében módosítani kell.
(3)
A 2002/38/EK határozat I. mellékletét módosítani kell, hogy megállapítsa a bulgáriai és romániai termőterületek határait.
(4)
Az ebben a határozatban előírt intézkedések összhangban vannak a 72/279/EGK tanácsi határozattal (3) létrehozott Agrárstatisztikai Állandó Bizottság véleményével,
ELFOGADTA EZT A HATÁROZATOT:
1. cikk
A 2001/109/EK irányelv melléklete helyébe az e határozat I. mellékletében található szöveg lép.
2. cikk
A 2002/38/EK határozat I. melléklete az ennek a határozatnak a II. mellékletében meghatározottak szerint módosul.
3. cikk
Ennek a határozatnak a tagállamok a címzettjei.
Kelt Brüsszelben, 2008. augusztus 4-én.